Takáč, Richard, poslanec NR SR (2021-10-21):
Ďakujem veľmi pekne za slovo, pán podpredseda. Kolegyne, kolegovia, predložený návrh na uznesenie, kde chceme hovoriť o tom, ako zmierňovať negatívne dopady cien energií na Slovensku, je úplne legitímne hovoriť o tom tuto v Národnej rade. Zas pri vystúpení pána poslanca za SaS pána Kazdu odzneli slová, jednoznačne sa zase ukázal postoj liberálov, ktorí v tomto pléne a na Slovensku hovoria o tom, že, v prvom rade že to sem nepatrí rokovať o tom, aby sme tuto v Národnej rade rokovali o tom, že či a akým spôsobom sa bude znižovať cena elektriky, plynu, tepla a ďalších, ďalších energií pre občanov Slovenskej republiky. Pevne verím, že obyvatelia Slovenska sledujú live vysielanie parlamentu a vidia postoj liberálov, ktorí hovoria o tom, že ani sa, že to sa ani nedá, že nedá sa znížiť cena, že nedokážeme to ovplyvniť, nedokážeme to zmierniť, že proste je to globálna vec a tak ďalej a tak ďalej, čo jednoznačne viacerí kolegovia v tomto pléne aj odborníci preukázali a vyvrátili, že štát, vláda, ministerstvo vie jednoznačne do tohto procesu zasiahnuť. A pán kolega Kazda to presne povedal, v minulosti strana SMER – sociálna demokracia, Robert Fico do toho, áno, viackrát zasiahol. A tým pádom, tým pádom sa nezvyšovali ceny plynu, elektriky a ďalšej energie na Slovensku. Ja viem, že vám je to, vám je to úplne jedno, vám je jedno, že či sa zdvihne cena plynu napríklad alebo elektriky o 15, 20, 30 %, lebo hovoríte o tom, že to všetko vyrieši voľný trh. Videli sme váš postoj, vášho predsedu Richarda Sulíka ako ministra hospodárstva, ktorý si neuplatnil predkupné právo pri Východoslovenskej distribučnej energetike, kde vlastne už pomaly monopol má na Slovensku nemecká spoločnosť, ktorá vlastní aj Západoslovenskú, teraz aj Východoslovenskú energetiku, kde je jednoznačne preukázané, že napríklad pri týchto distribučných spoločnostiach sú neskutočné miliardové zisky týchto spoločností, ktoré v skutočnosti patria občanom na Slovensku. Občania na Slovensku sa skladajú vo forme distribúcie pre tieto nadnárodné spoločnosti, ktoré, nebudem sa vracať do minulosti, došlo, sa sprivatizovali, kde teda aj Richard Sulík asistoval ešte vtedy ministrovi Miklošovi. Kolegyne, kolegovia, pán Kazda tu hovoril aj o tom, už viacerí kolegovia to vo faktickej naňho v reakcii spomenuli, hovoril o tom, že ako sa tu zadlžuje a že nie sú na to peniaze a neviem čo. No áno, však my vidíme, že vaša vláda, ktorá tu je rok a pol, zadlžila túto krajinu neskutočne. A hovoríte o tom že nemáte na to financie, lebo ste zadlžení, nemáte na to peniaze. No, tie peniaze nemáte preto, lebo tie peniaze používate na rôzne nezmyselné nákupy, celoplošných, celoplošného testovania a rôzne ďalšie nezmysly ako napríklad očkovacia lotéria a ďalšie veci. Pán kolega, jednoznačne už bolo vyvrátené a preukázané, že z toho, čo hovoríte, koľko ste vy miliárd dali na pomoc covidu, tak to asi len 20 % z toho bolo použité reálne na pomoc v rámci covidu na Slovensku a ostatné veci boli krížom-krážom na rôzne nezmysly. Je reálne, je reálne a to dobre vieme, že reálne vie vláda a ministerstvo hospodárstva reálne ovplyvniť cenu elektriky, plynu a ďalšieho tepla. Hlavne nemusíme ísť ďaleko, môžme ísť napríklad do Čiech. Češi aktívne robia, tam vláda aktívne pracuje na tom, aby zamedzila rapídnemu zvyšovaniu cien. A my tu na Slovensku spíme. A poslanci za SaS-ku povedia, že však to sem, nemáme sem ani čo nosiť takéto veci, že tu nemôžme o tom ani rokovať. Ja viem, že je voľný trh, že vám to vyhovuje, však občania, občania zaplatia. Pán Kazda, ak si dobre pamätám, boli ste to aj vy, ktorý ste v tomto pléne povedali, že načo je vo vlastníctve, načo štát vlastní pôdu a lesy. Načo štát vlastní, že predajme to všetko súkromníkom, že súkromníci sa budú o to lepšie starať. A toto je presne postoj liberálov, ktorí v tejto vláde a teda v tejto koalícii, proste ich postoj, všetko zaplatia občania, všetko vyriešia. Tak ja viem, že pánovi Sulíkovi to je jedno, ten skončí teraz toto volebné obdobie a pôjde si užívať do Austrálie, tak ako to hovorí o ňom aj Igor Matovič. Kolegyne, kolegovia, pán Kazda tu spomínal ešte, že idú to riešiť, že budúci týždeň alebo, ak si dobre pamätám, budúci týždeň majú veľké stretnutie, že idú to kompenzovať cez Environmentálny fond. Ja pevne verím, že toto neprejde, že nájdete niekde inde tie finančné prostriedky. Lebo v prvom rade ten Environmentálny fond má slúžiť na to, aby sa pomáhalo prostredníctvom tohto fondu pre obce a mestá, aby sa budovali kanalizácie, aby sa budovali vodovody. Nemôže sa stať to, že aby cez Environmentálny fond, teraz Environmentálny fond si dá vyše 1 milión euro, 1,2 alebo 1,3 milión euro dá svojej vlastnej organizácii na vykrytie nejakých nákladov. Však to je neskutočné! Však to sú práve tie peniaze, ktoré majú byť použité pre tie obce a mestá. Troška by som vám odporučil, keby ste sa išli prejsť do regiónov porozprávať sa so starostami, s primátormi, ako to všetko funguje, ako to nefunguje. Ako to nefunguje, ako sa nemôžu dopátrať k miestnym akčným skupinám, teraz Environmentálny fond. Raz mi posielal jeden starosta, dostal odpoveď napríklad z Environmentálneho fondu, lebo že nebol úspešný so žiadosťou z hľadiska asi, ak si dobre pamätám, zberného dvora z hľadiska recyklácie, tak mu odpísali, že neúspešný, nedostane peniaze preto, lebo že jeho obec má vysoké percento triedenia. Akože to je neskutočné! Čiže určite cez Environmentálny fond nie je správna cesta a je veľa možností, ako vláda a ministerstvo môže aktívne robiť kroky na to, aby sa zamedzilo zvyšovaniu, zvyšovaniu cien elektriky, plynu, tepla. Ja viem, že ak som to už viackrát aj povedal, pre vás liberálov zo SaS-ky je najlepšie, keď to zaplatia všetci občania, ste im to aj teraz tu povedali, že občania musia byť pripravení, musia si začať uťahovať opasky, že končí tu obdobie prosperity. No áno, však vidím, ako vládnete, a to je proste celý postoj a celý obraz vašej vlády. Je v prvom rade vašou úlohou, vašou úlohou pre každého občana zabezpečiť to, aby sa nezvyšovala cena elektriky, plynu a tepla, a preto je potrebné tuto v Národnej rade o tom hovoriť, lebo Národná rada je nadriadená, respektíve ministerstvo je podriadené, ministri sú podriadení parlamentu, to znamená, že oni sem musia prísť a povedať, čo idú robiť, aby sa nezvyšovali tieto ceny. A možnosti sú, robia to iné krajiny úplne bez problémov, vidíme, iné členské štáty Európskej únie aktívne k tomu pristupujú, len, bohužiaľ, u nás minister hospodárstva spí, neviem, asi je v Dubaji zase alebo niekde oddychuje. A ja pevne verím, že minimálne, minimálne pri tomto, keď nie teda v tomto bode, ale minimálne budúci týždeň v utorok máme schôdzu na odvolanie ministra hospodárstva Richarda Sulíka a tu ste určite zachytili informácie, kde dnes minister Sulík povedal po rokovaniach asi aj s klubom OĽANO, neviem, či nie aj so SME RODINA , že nemá tam podporu, nemá tam podporu všetkých poslancov koaličných. Takže asi aj už tí z koalície otvorili niektorí oči a reálne vidia, že ten Sulík, jemu je úplne jedno, či cena elektriky pôjde o 30 alebo o 40 % hore, lebo proste váš postoj v SaS-ke, v liberáloch je, však bežní občania to všetko zaplatia. Ďakujem veľmi pekne.